Mekaanikko raotti konepeltiä ja löysi pörröisen yllätyksen: ”Siellä se kyyhötti vaihdelaatikon päällä”

Moottoritilasta huollon yhteydessä löytynyt eläin oli matkustanut autossa jäniksenä.

Helsingin Pitäjänmäellä sijaitsevan autokorjaamon mekaanikko koki eläimellisen yllätyksen alkuviikosta. Huoltoon tuodun auton konepellin avatessaan mekaanikko havaitsi konehuoneessa karvaisen salamatkustajan.

– Kun huoltotoimenpiteitä ruvettiin suorittamaan, niin huomattiin, että täällähän on salamatkustaja. Siellä se kani kyyhötti vaihdelaatikon päällä. Hämmästys oli suuri meillekin, Alppilan Autohuollon liiketoimintapäällikkö Janne Kantanen kertoo.

Kantanen sanoo, että kani ei näyttänyt olevan tilanteesta moksiskaan.

– Kani oli hyvävoimaisen oloinen. Se ei ollut millään lailla loukkaantunut. Arvelimme, että se ei varmaan ole ollut siellä kovin kauaa, koska se oli ihan pulskassa kunnossa. Aika rauhallinen se oli, eikä mitenkään pyrkinyt karkuun.

Kantasen mukaan kani oli sellaisessa paikassa auton konehuoneessa, ettei sillä ollut silpoutumisvaaraa.

– Se lienee hakenut sieltä lämpöä ja kiivennyt sinne. Ja hämmästys onkin sitten ollut kanille suuri, kun se on herännyt toisesta paikasta.

Mekaanikko poisti hyväkuntoiselta vaikuttaneen salamatkustajan konepellin alta, minkä jälkeen eläimelle tarjottiin vettä juotavaksi.

– Ei se kauheasti juonut, huoltamo oli varmaan sen verran hämmentävä ympäristö.

Autossa majaillut pikku matkustaja ei näyttänyt olevan maisemanvaihdoksesta moksiskaan.­

Kun eläin oli saanut hetken toipua jännittävästä käänteestä ja yllättävästä ympäristönvaihdoksesta, se päädyttiin vapauttamaan luontoon.

– Koska kyseessä lienee citykani, teimme ratkaisun, että päästimme luontokappaleen takaisin vapauteen. Veimme sen metsänreunaan, ja kyllä se siitä ihan rauhassa näytti lähtevän.

Kantanen ei ole aiemmin törmännyt vastaavaan tilanteeseen.

– Kyllähän mitä erikoisempia tapauksia tulee vastaan, mutta en muista toista kanitapausta.

Kantasen mukaan pieni salamatkustaja ei ollut aiheuttanut vaurioita autolle, vaan auto tuotiin huoltoon muista syistä.

”Kyllä näitä aina silloin tällöin tapahtuu”

Pääkaupunkiseudun Eläinsuojeluyhdistyksen luonnonvaraisten eläinten hoitaja Sari Valtasen mukaan tapauksen kani näyttää erittäin tyypilliseltä citykanilta. Hänen mukaansa niitä voi kuitenkin olla vaikea tunnistaa varmuudella turkin väristä tai laadusta, tai muista yksilön ominaisuuksista johtuen. Myös kesykani voi erehdyttävästi muistuttaa citykania.

Valtanen sanoo, että eläinten salamatkustustapauksia tulee ilmi vuosittain.

– Kyllä näitä aina silloin tällöin tapahtuu, että konepellin alta löytyy vaikkapa kissanpentu tai jokin muu eläin.

Hänen mukaansa ilmi tulleissa tapauksissa konepellin alle päätyneet eläimet eivät yleensä ole vahingoittuneet salamatkustuksen aikana.

Tyypillisimmin autoista löytyy moottoritilaan rakennettuja linnunpesiä.

– Ne saattavat olla olleet siellä jo pidempään, ja poikaset ovat voineet kasvaa jo melko isoiksikin ennen kuin ne huomataan, Valtanen kertoo.